**Sjarej Vjatsjaslavavitsj Kriviets** (belarusisk: Сяргей Вячаслававіч Крывец, født 8. juni 1986 i Hrodna) er en belarusisk fotballspiller som for øyeblikket spiller for den polske klubben Wisła Płock. Kriviets har tidligere spilt for blant andre Lech Poznań, BATE Borisov, Jiangsu Suning og Metz.

Klubbkarriere
-------------

Kriviets begynte sin karriere hos SKVICH Minsk, hvor han var med på å spille klubben opp til landets øverste nivå Vysshaya Liga. I 2006 meldte han overgang til storklubben BATE Borisov, hvor han var med på å vinne fire strake mesterskapstitler fra 2006 til 2009 og ett cupmesterskap i 2005/2006-sesongen. Han fikk også sin europeiske debut under UEFA-cupen 2006/07, hvor BATE Barisov ble slått ut i andre kvalifiseringsrunde av den russiske klubben Rubin Kazan. I Mesterligaen 2008/2009 fikk Kriviets æren av å skåre klubbens første mål i Mesterligaen noensinne da han skåret kampens første mål i gruppespillkampen hjemme mot Juventus i september 2008 (2–2).

I januar 2010 meldte han overgang til den polske klubben Lech Poznań, hvor han var med på å vinne seriemesterskapet i debutsesongen. I forkant av 2012/2013-sesongen dro han videre til den kinesiske klubben Jiangsu Suning, hvor han skrev under på en treårskontrakt, men etter kun én sesong ble Kriviets og klubben enige om å kansellere kontrakten. Han returnerte deretter til BATE Borisov og var med på å vinne nok et seriemesterskap, i tillegg til seier i den belarusiske supercupen i 2014. Den 28. august 2014 meldte han overgang til den franske klubben FC Metz, hvor han spilte to sesonger før han i 2016 gikk videre til den polske klubben Wisła Płock.

Landslagskarriere
-----------------

Kriviets debuterte for Belarus’ herrelandslag i en treningskamp mot Island den 2. februar 2008 (2–0), hvor han kom inn som innbytter for Maksim Ramasjtjanka. Han scoret sitt første landslagsmål i EM-kvalifiseringskampen hjemme mot Albania den 12. oktober 2010 (2–0). Kriviets var for øvrig med i den belarusiske troppen under U21-EM i fotball for herrer i 2009 i Sverige, hvor laget endte sist i sin gruppe i innledende spill.

Meritter
--------

BATE Barisov
* Vysshaya Liga (5): 2006, 2007, 2008, 2009, 2013, 2014
* Den belarusiske fotballcupen (1): 2005/2006
* Den belarusiske supercupen (1): 2014

Lech Poznań
* Ekstraklasa (1): 2009/2010

Jiangsu Suning
* Den kinesiske supercupen (1): 2013

Referanser
----------

1. ↑  UEFA.com – UEFA Europa League 2006/07 BATE-Rubin (Besøkt 3. september 2016)
2. ↑  UEFA.com – UEFA Champions League 2008/09 BATE-Juventus (Publisert 1. oktober 2008, besøkt 3. september 2016)
3. ↑  Sports.sina.com – 舜天宣布解约克里维茨 超级杯头号英雄传射破恒大 (Publisert 20. juni 2013, besøkt 3. september 2016)
4. ↑  EU-football.info – Football match: 02.02.2008 Belarus v Iceland (Besøkt 3. september 2016)
5. ↑  EU-football.info – Football match: 12.10.2010 Belarus v Albania (Besøkt 3. september 2016)

Eksterne lenker
---------------

* (en) Sjarej Kriviets – UEFA Rediger på Wikidata

* (en) Sjarej Kriviets – Transfermarkt Rediger på Wikidata

* (en) Sjarej Kriviets – national-football-teams.com Rediger på Wikidata

* (en) Sjarej Kriviets – WorldFootball.net Rediger på Wikidata

* (en) Sjarej Kriviets – FootballDatabase.eu Rediger på Wikidata

* (en) Sjarej Kriviets – Soccerway Rediger på Wikidata

* (en) Sjarej Kriviets – EU-Football.info Rediger på Wikidata

* (en) Sjarej Kriviets – FBref Rediger på Wikidata

* (es) Sjarej Kriviets – as.com Rediger på Wikidata

|  |  |
| --- | --- |
| Oppslagsverk/autoritetsdata | Prabook
 |